J. Ivančo, poslanec: (2007-07-02):
Ďalšou z príčin, ako sa konštatuje v správe, pri zadlžovaní je energetická náročnosť budov, ich technický stav, podkapitalizovanie a vnútorná kapitalizačná zadlženosť. Práve však bolo dôvodom aj odpredaja, aj transformácie to, ale aj nastavenie pravidiel tak, aby akciové spoločnosti mohli s týmto majetkom, ako uznajú za vhodné, podotýkam ide o štátne akciové spoločnosti, narábať. Čo sa však ale deje konkrétne v rezorte? Na kritiku transformácie prichádza jednoduchá majetková odpoveď. Pripravuje sa nový zoznam majetku na odpredaje. Prosím vás pekne, toto je asi pravá tvár Smeru. Nie akciové spoločnosti budú nakladať so svojím majetkom, ale ministerstvo zdravotníctva bude odpredávať štátny majetok. Vehementná kritika krokov minulej vlády a príprava takýchto zoznamov majetku na predaj, v tomto chcete byť iní? Ďalšia vážna vec je bezduché a beztvárne, bezduché a beztvárne, podotýkam, sľúbenie zvyšovania platov v zdravotníctve. Na počudovanie je to opäť kritika nášho zvyšovania platov bez, ako vy hovoríte, krytia. Ale naše zvyšovanie platov bolo dohodnuté v kolektívnom vyjednávaní s nemocnicami, s poskytovateľmi, s akciovými spoločnosťami v našom rezorte. Vy sľubujete plošné zvyšovanie tabuľkových platov. Teda budem veľmi rád vidieť, ako sa s týmto vysporiadajú naše štátne príspevkové nemocnice, ak na to nebudú mať, samozrejme, zdroje, pretože ide, opakujem, o plošné, tabuľkové zvyšovanie platov. A ja osobne som veľmi vehementne proti akýmkoľvek tabuľkovým zaradeniam zamestnancov, pretože sa stráca akýkoľvek motivačný vplyv pri odmeňovaní. Budeme mať opäť všetkých rovnakých, lekárov, zdravotné sestry, nebudeme vedieť, kto je kvalitný, kto nie je kvalitný, kto chce zostať v systéme, kto nechce zostať v systéme, pretože všetci budú mať rovnakú odmenu. Je to veľmi čarovné. Pán minister, chýbajú vám riešenia, ale aj analýzy dôsledkov. Chýbajú verifikovateľné ciele z tejto vašej správy. A som presvedčený, že práve, ako hovoril pán predseda Paška, ľud práce, ľud práce očakáva, že im poviete, aké bude zdravotníctvo po štyroch rokoch tejto vlády, ľud práce, odborári chcú vedieť, či budú mať kvalitnejšie nemocnice. V tejto správe nie je o tom ani slovo. V správe však je veľmi čarovná veta, že novela Zákonníka práce prinesie ďalšie dlhy v nemocniciach, hovoríte to vy, no, žiaľ, nezachytil som jednu vašu aktivitu na to, aby ste vyrobili tlak proti Zákonníku práce, a pritom konštatujete v správe, že to prinesie v rezorte problémy. Správa o aktuálnom vývoji a pripravovaných opatreniach sa však v troch štvrtinách svojho obsahu venuje minulosti. Rok vládnete. A okrem toho, že ste pomohli zbohatnúť distribučným firmám, nielen na liekoch, pretože Trend svojho času zverejnil zaujímavé obchody s oftalmologickými prístrojmi, ktoré znamenajú rozpútanie frontového zadlžovania v celom rezorte, frontové zadlžovanie, centrálne nákupy, keď pri jednom prístroji je cena až o 1,5 mil. viac, ako je normálna cena vychádzajúca z trhového prostredia, to nie sú len moje informácie, tieto informácie boli zverejnené v uznávanom ekonomickom týždenníku Trend, po roku vládnutia ste vydali päť úplne indiferentných správ, ktoré znamenali rozpútanie boja proti niektorým článkom v systéme, úplne nezmyselného, ale aj, pán minister, bezcieľneho boja proti zdravotným poisťovniam. Ideologické frázy sa nedajú transformovať do konkrétnych opatrení, ktoré by mali konkrétne ciele. Ideológia bez faktov znamená, že napr., uvádzate, neziskovky sú pre vás nevhodné. Ale konkrétne opatrenie, ako nahradiť nevhodné neziskovky, je to, že ich chystáte obsadiť svojimi ľuďmi. Tak to je krásne. Nevhodné neziskovky sa zmenia na vhodné, ak budeme mať v orgánoch týchto neziskových organizácií svojich ľudí, vašich nominantov. Prečo sa na to chystáte, ak sú nevhodné? To príchodom vašich ľudí sa stanú vhodnými? Ďalšia ideologická obmedzenosť, ako hovorí môj veľmi dobrý kolega, v správe je prezentovaná názorom: „Finančné prostriedky by mali poisťovne,“ tu len na okraj poviem, že všimol som si, že používate množné číslo (poisťovne), „spravovať za adekvátnu odmenu.“ Podľa môjho názoru len vymyslieť takúto formuláciu chce odvahu, pretože sa pýtam, kto určí na základe akých kritérií, akých faktov ich adekvátnu odmenu. Tam sa nič nehovorí totižto o štruktúre poistného kmeňa, nič sa nehovorí o systéme prerozdeľovania vybraného poistenia, len sa hovorí o tom, že poisťovne dostanú adekvátnu odmenu. Úplne mimo ma teraz napadla myšlienka, v čom spočíva kľúčové pomýlenie celého vášho ponímania systému zdravotného poistenia. Spočíva v tom, že neuvedomujete si, že výberom poistného, ktorý urobia tieto zdravotné poisťovne a o ktorom vy hovoríte, že to sú verejné zdroje, tak 80 %, možno 90 % týchto peňazí bolo vytvorených v súkromných zdrojoch, bolo vytvorených v priemyselných podnikoch, ktoré už sú akciovými spoločnosťami postavené na súkromnej báze. Potom, aké verejné zdroje sú to? Správa mala podľa mňa obsahovať ciele a víziu vášho vedenia rezortu, ako som už uviedol. Táto správa mala povedať ľuďom, pacientom, ale aj zdravotníkom, aké bude teda zdravotníctvo, či bude na onkológiu, či bude na chirurgiu, či bude na liečbu iných ťažkých ochorení, či budú waiting listiny kratšie alebo dlhšie, či budú lekári a sestry mať lepšie platy v transformovaných a zrekonštruovaných, ale aj v zreformovaných zariadeniach, či budú mať tieto nemocnice zdroje na tie ich platy, či budeme čakať alebo nebudeme čakať, alebo budeme menej čakať na náročné výkony. Nič také v správe, žiadna takáto vízia z tejto správy nejde. Od vás to ale čakajú vaši voliči, pretože v marci 2006 predseda vlády povedal, že má pripravený systém opatrení na stabilizáciu v zdravotníctve. Povedzte im však aj to, že práve vašimi opatreniami neziskovky možno prestanú mať šancu na holú existenciu. A povedzte im aj to, že našimi opatreniami takéto nemocnice možno, ako je jedna z nich u mňa vo Svidníku, dostali šancu na existenciu. Vo Svidníku je malá nemocnica a len transformácia na neziskovku a vstup kapitálu pomohol tejto nemocnici prežiť. O to chcete týchto ľudí aj vo Svidníku obrať? Tieto opatrenia pripravujete na to, aby tieto nemocnice neexistovali? Vo Svidníku je nemocnica totiž tiež nezisková. Ako môžete potom hovoriť o nevýhodnosti tých nemocníc, keď tento systém neziskoviek bol doslova, ako som povedal, záchranou pre niektoré malé nemocnice. Pán minister, budú mať pacienti lieky, budú mať pacienti lieky za lepšie ceny alebo len distributéri budú bohatnúť? Budete mať nové prístroje na diagnostiku? Budú lepšie? A bude lepšia a úspešnejšia diagnostika? Ako som povedal, v správe sa nenachádzajú žiadne systémové opatrenia sľubované v marci 2006. Som však presvedčený, že je čas povedať, že táto vláda svojou nečinnosťou, svojou bohapustou nečinnosťou vedie slovenský zdravotnícky systém do záhuby. A vašimi správami alebo v poradí touto vašou už piatou správou ste opäť nedali ľuďom práce, ako hovorí pán predseda parlamentu, žiadnu nádej, že budú mať lepšie zdravotníctvo. Ďakujem pekne. (Potlesk.)